**14ο ΚΕΦΑΛΑΙΟ**

**Οι πεδιάδες της Ελλάδας**

**Πρόσθετη επιστημονική πληροφορία**

Η Ελλάδα είναι χώρα ορεινή. Μόνο το 38,7% του εδάφους της βρίσκεται σε υψόμετρο μεταξύ 0 και 200 μ., ενώ οι χαμηλές πεδιάδες καλύπτουν το 20% της χώρας.

Οι σχετικά λίγες πεδιάδες διακρίνονται σε ηπειρωτικές ή εσωτερικές και σε παράλιες (ανοιχτές προς τη θάλασσα). Οι μεγαλύτερες είναι: η πεδιάδα της Θεσσαλονίκης που εκτείνεται στην πεδιάδα του Αξιού (Γιαννιτσών), της Θεσσαλίας (Τρικάλων και Καρδίτσας), συνέχεια της οποίας είναι η πεδιάδα της Λάρισας και του Τιρνάβου, καθώς επίσης και οι πεδιάδες της Θράκης (Έβρου και Νέας Ορεστιάδας).

Στη Μακεδονία απλώνονται οι μικρότερης έκτασης πεδιάδες των Σερρών, της Δράμας και της Καβάλας.

Στην Ήπειρο υπάρχει η πεδιάδα της Άρτας ή Αμβρακική και στη Στερεά Ελλάδα εκτείνονται οι πεδιάδες της Κωπαΐδας, των Θηβών, του Μαραθώνα, των Μεσογείων, της Ελευσίνας (Θριάσιον Πεδίον) και των Μεγάρων.

Στην Πελοπόννησο αναπτύσσονται οι πεδιάδες της Κορίνθου, του Άργους, της Λακωνίας, της Μεσσηνίας, της Ηλείας (Μανωλάδας – Αμαλιάδας) και της Αχαΐας.

Στην Κρήτη απλώνονται οι μικρές πεδινές εκτάσεις του Μεσσαρά, του Καστελλίου (Ομφάλιον Πεδίον), των Μαλλίων, του Γιόφυρου, των Περιβολίων, του Πλατανιά – Κολυμπαρίου και του Καστελλίου. Υπουργείο Αγροτικής Ανάπτυξης και Τροφίμων